यह प्रश्न मैं उन सभी से करना चाहता हूं जो अपने आप को नास्तिक कहते हैं, कि क्या आप वास्तव में नास्तिक हैं या फिर निराकार ब्रह्म में विश्वास करने वाले हैं? नास्तिक उस व्यक्ति को कहा जाता है जो यह नहीं मानता है कि ईश्वर अस्तित्व में है। अगर आप निराकार अथवा साकार रूपी ब्रह्म में विश्वास रखते हैं तो आप इस मानवीय शरीर के साथ न्याय कर रहे हैं क्योंकि जिन मूल तत्वों से शरीर की संरचना हुई है जैसे वायु, जल, अग्नि, पृथ्वी और आकाश, सभी में ईश्वर विद्यमान हैं। इनके बिना हम इस पृथ्वी पर एक सूक्ष्म कण के अस्तित्व की भी कल्पना नहीं कर सकते हैं।
ईश्वरीय शक्ति उपस्थित है, वह हर प्राणी, हर वस्तु, हर कण में विद्यमान है। लोग अपनी आस्था अनुसार उसकी वंदना करते हैं, कोई मूर्ति पूजन हेतु तो कोई केवल भजन कीर्तन मात्र से ही। नास्तिक व्यक्ति हमेशा यह तर्क देता है कि हमें कर्म पर विश्वास रखना चाहिए। मैं इस तर्क का पूर्णता समर्थन करता हूं कि जीवन कर्म प्रधान ही होना चाहिए क्योंकि यही इस पृथ्वी पर उपस्थित हर जीव का उद्देश्य भी है। परंतु कर्म के साथ-साथ हमें उस शक्ति को भी धन्यवाद करना चाहिए जो हमें कर्म करने में सहायता करती है जैसे फल, फूल, वनस्पति, जल, थल, इत्यादि।
वह है। वह इसलिए भी है ताकि मनुष्य में अहम भाव की उत्पत्ति ना हो। मनुष्य अक्सर अहंकार में आकर अपने आप को सर्वशक्तिमान समझ बैठता है जिसका परिणाम घातक सिद्ध होता है। ईश्वरीय शक्ति का होना इंसान को इस अहम् भाव के जाल में आने से भी रोकता है। इस अद्भुत, अलौकिक, अदृश्य शक्ति का होना मात्र ही उसे धरा से जोड़े रखता है।
इसलिए यह सवाल खुद से अवश्य करें कि आप वाकई नास्तिक हैं भी या नहीं। और अगर हांँ तो यही समय है आत्ममंथन करने का।
– उदित मिश्रा